Esztergom - Vaskapu - Esztergom 13

Esztergom - Vaskapu - Esztergom 13
Amennyiben a vasútállomásról indulunk, a P– (piros) és a S– (sárga) jelzéseket kövessük az Áchim
András utcán, majd az egykori világháborús sírkert, a Csalamádé temető vadgesztenyefasoros
sétaútjára fordulva érünk ki a forgalmas Dobogókői útra. A Tesco parkolóból indulva menjünk el a
Shell kút mellett, majd a Dobogókői útra érve forduljunk balra a körforgalomnál.
A város irányába tartva az úton, a jobb oldalon álló Rozália-kápolnánál kanyarodunk be jobbra a
Kálvária utcába. A szépen felújított, egyszerű, barokk stílusú, fa huszártornyos épület 1736-ban épült,
előtte egy szintén XVIII. századi, de meglehetősen rossz állapotban lévő Szent Flórián-szobor áll.
A P– jelzéseket követjük a Kálvária-hegy oldalában enyhén emelkedő kis utcán. Pincesorok közt
érünk egyre feljebb, majd a földes mélyúttá váló utunk tavasszal csodás illatot árasztó orgonaligetek
mellett kapaszkodik a Vaskapu-hegyre.
A P– jelzések a mélyútról egy kis ösvényre vezetnek, a meglehetősen szűk csapás felett
alagútszerűen borulnak össze a növények, sokszor csak lehajtott fővel tudunk áthaladni egy-egy
szakaszon. Rövidesen felérünk egy gerincre, ahol találkozunk a balról, a város felől érkező Z– (zöld)
jelzésekkel. Jobbra tartunk, és a fiatalos erdőben pár perc alatt a P– és a Z– jelzéseken érjük el a Kis-
Kúria-hegy (317 m) tetején álló andezit tornyokat. A Hármas sziklának is nevezett képződmény
körül a növényzet elég magasra nőtt, a kilátásért még pár métert tovább kell mennünk az ösvényen,
így kiérünk a hegy szép, vadvirágos nyergének tisztására, ahonnan mesés panoráma nyílik a Dunára
és a túlparti Helembai-hegységre.
Átvágunk a réten, majd egy keresztnél újra a fák közé érünk, kétszer is keresztezzük a városból
feljövő aszfaltutat, és egy erősen emelkedő ösvényen érünk fel egy Mária-oszlophoz, melyet 1921-
ben emelt a Magyar Turista Egyesület. Az emlékoszlop után balra letér a Z– jelzés (itt fogunk majd
visszajönni), mi pedig a P– jelzéseken egy lépcsősoron át bukkanunk ki a Vaskapu-hegy (403 m)
tetején álló turistaházhoz.
Az 1914-ben átadott, majd 1925-ben bővített, Brilli Gyula nevét viselő menedékházat 2014-ben
nyitották meg ismét: a teljesen felújított épület remek konyhával várja a kirándulókat. Teraszáról
elragadó kilátás nyílik Esztergomra, a túlparti Párkányra, a Gerecse vonulatára.
Tovább a P– jelzés egy kilátóteraszként kiépített sziklaoromra visz, ahonnan keskeny kis csapáson
folytatjuk túránkat a fiatalos erdőben, eleinte szintet tartva, majd miután a S▲ jelzés jobbra leválik
rólunk, a P– jelzésű úton maradva folyamatosan lejtve érünk egyre lejjebb a Vaskapu-hegy erdős déli
oldalában. Széles, nagy kanyarokat leírva végül egy hegyikerékpár-útként is használatos földútra
ereszkedünk, ezen jobbra tartva kiérünk a Hegymeg tágas legelőire. Itt élesen balra fordulva egy
darabig még a széles földúton megyünk, de hamarosan a P– jelzések jobbra vezetnek egy ösvényre,
mely a Vaskapu-hegy egyik előhegyét, a Bari-hegyet délről, majd keletről kerülve meg ér le a hegy
aljához.
Találkozunk a keresztben futó Z– (zöld) jelzésű úttal, balra fordulunk, és pár lépéssel kiérünk a Fári-
kút árnyas pihenőhelyéhez. A kőtámfallal körbevett forrás vizével felfrissülve a Z– jelzésű úton
folytatjuk túránkat, mely pár lépés után válik el a széles, Mély-völgyben futó Z+ jelzésű útról.
A Vaskapu-hegyet keletről a Mély-völgy vágja ketté, mi most az U lakú hegy északi oldalán megyünk
vissza a hegy tetejére. Ösvényünk egyre feljebb szerpentinezik, útközben a lombok közül néha szép
kilátást élvezhetünk a Maróti-hegyek irányába. Egy éles kanyar után kiérünk egy szélesebb, hegyi
kerékpárútra, jobbra kanyarodunk a Z– jelzéseket követve. Az út egy éles bal kanyarral ismét nyugati
irányba fordul, és most már enyhén emelkedve ér fel a Vaskapu-hegyre.
Keresztezzük a hegytetőre vezető aszfaltutat, majd sűrű erdőben kapaszkodunk ki a Mária-
oszlop melletti P– jelzésű útra. Itt balra fordulva a már ismert útvonalon, a menedékházat érintve
megyünk el egészen a hegy déli oldalába, a S▲ jelzésű ösvény elágazásáig.
Jobbra térünk, a keskeny kis csapás fokozatosan lejtve ereszkedik, míg kibukkanunk a Hegymeg nyílt
területének felső részén. A tágas rét jobb oldalán haladunk, jelzések nem nagyon vannak, de ha
követjük a nyílt terület szélét, nem kavarodunk el. A legelő később szántóföld lesz, átmegyünk egy
távvezeték alatt, majd a megművelt föld szélén haladva rövidesen egy kereszteződéshez érünk.
Jobbra kanyarodunk a S– jelzésű széles úton, az elágazásnál a Vörös-kereszt áll, egy vörösre festett
bádog Krisztus. Folyamatosan lejtő mélyúton, a Kincses-hegy aljában ereszkedünk egyre lejjebb.
Szőlők közé érünk, elhagyjuk az út bal oldalán fekvő Csurgó-kutat és hangulatos pihenőhelyét, majd
egy elágazásnál a Szent Orbán-kápolnához érünk.
Egy régebbi, barokk épület helyére épült 1903-ban a ma is látható kápolna, előtte szép kőkereszt áll.
A jelzések balra kanyarodnak a Galagonyás utcára, beérünk a házak közé, és 8-900 méter után kis
utcánk beletorkollik a Tesco előtt futó Dobogókői utcába, kiindulási pontunkhoz. A vasútállomást innen
az Áchim András utcán érjük el.